DECIZIA COMISIEI
din 28 septembrie 2009
de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES
[notificată cu numărul C(2009) 7030]
(Text cu relevanță pentru SEE)
(2009/821/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 20 alineatele (1) și (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special ultima teză din al doilea paragraf din articolul 6 alineatul (4) și alineatul (5),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 6 alineatele (2) și (6),
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (4), în special articolul 45 alineatul (6),
întrucât:
(1)
Directiva 91/496/CEE prevede efectuarea, de către statele membre, a unor controale veterinare pentru animalele provenite din țări terțe introduse în Comunitate, în conformitate cu directiva respectivă. Ea impune, de asemenea, statelor membre, să se asigure că fiecare lot de astfel de animale este supus unui control documentar și unui control de identitate la unul dintre punctele de control la frontieră autorizate în acest scop, în conformitate cu respectiva directivă.
(2)
În plus, Directiva 91/146/CEE prevede că, în colaborare cu autoritățile naționale competente, Comisia procedează la inspecția punctelor de control la frontieră autorizate pentru a se asigura că normele de control sanitar-veterinare se aplică uniform și că diferitele puncte de inspecție dispun într-adevăr de infrastructura necesară și respectă cerințele minime prevăzute în anexa A la directivă.
(3)
Directiva 97/78/CE prevede efectuarea, de către statele membre, a unor controale veterinare asupra produselor de origine animală și a anumitor produse de origine vegetală provenite din țări terțe introduse în Comunitate, în conformitate cu directiva respectivă. Aceasta impune, de asemenea, statelor membre, să se asigure că loturile de astfel de produse sunt introduse în comunitate trecând printr-un punct de control la frontieră.
(4)
Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a normelor detaliate privind controalele care trebuie efectuate de către specialiștii Comisiei (5) stabilește că efectuarea controalelor veterinare asupra animalelor vii și a produselor de origine animală din țări terțe care sunt introduse în Comunitate intră în sarcina autorităților competente numai la punctele de control la frontieră autorizate enumerate în anexa la decizia respectivă.
(5)
Pentru a ușura identificarea punctelor de control la frontieră și a facilita comunicările internaționale, se cuvine să se utilizeze noi coduri de identificare, bazate pe regulile fixate de Națiunile Unite în Code for Trade and Transport Locations și pe cele stabilite de Asociația Internațională de Transport Aerian (IATA - International Air Transport Association).
(6)
Decizia 2001/881/CE prevede, de asemenea, realizarea de controale regulate de către experții veterinari ai Comisiei, în colaborare cu experții din statele membre, pentru verificarea conformității cu legislația comunitară a controalelor la import efectuate în cadrul punctelor de control la frontieră menționate în anexa la respectiva directivă.
(7)
Regulamentul (CE) nr. 882/2004 stabilește reguli generale aplicabile realizării controalelor oficiale menite să verifice respectarea regulilor destinate să prevină, să elimine sau să reducă la un nivel acceptabil riscurile pentru persoanele umane și pentru animale, fie în mod direct, fie prin intermediul mediului, și să garanteze practici loiale în domeniul comerțului cu alimente și hrană pentru animale și protejarea intereselor consumatorilor, inclusiv etichetarea acestor alimente și a hranei pentru animale, precum și orice alte forme de informare a consumatorilor.
(8)
Respectivul regulament prevede că experții Comisiei realizează audituri generale în statele membre. El stipulează, de asemenea, că auditurile specifice și inspecțiile într-unul sau mai multe domenii specifice pot completa auditurile generale. Respectivele audituri și controale specifice pot include, dacă este necesar, controale la fața locului ale serviciilor oficiale și ale instalațiilor legate de sectorul auditat.
(9)
Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie (6) stabilește cerințele de sănătate animală aplicabile circulației necomerciale a animalelor de companie din țări terțe, precum și normele aplicabile în cazul verificărilor efectuate asupra unor astfel de animale. Respectivul regulament impune statelor membre să adopte măsurile necesare pentru ca animalele de companie provenind din anumite țări terțe, introduse în Comunitate, să fie supuse unor controale specifice la punctul de intrare al călătorilor pe teritoriul comunitar.
(10)
Regulamentul (CE) nr. 206/2009 al Comisiei din 5 martie 2009 privind introducerea în Comunitate a transporturilor personale cu produse de origine animală (7) stabilește reguli privind introducerea în Comunitate a transporturilor personale cu caracter necomercial care fac parte din bagajele personale ale călătorilor sau sunt expediate sub formă de transporturi mici către persoane private sau sunt comandate la distanță și livrate consumatorilor. Acesta prevede, de asemenea, organizarea de controale efective la punctele de intrare în Comunitate.
(11)
Pentru a garanta aplicarea uniformă a legislației comunitare, se cuvine ca experții veterinari ai Comisiei să poată realiza, de asemenea, inspecții la puncte de intrare pe teritoriul comunitar, altele decât punctele de control la frontieră.
(12)
Decizia 98/139/CE a Comisiei din 4 februarie 1998 de stabilire a anumitor norme detaliate privind controalele la fața locului efectuate în domeniul sanitar-veterinar de către experții Comisiei în statele membre (8) stabilește regulile și procedurile aplicabile controalelor efectuate de către experții Comisiei în statele membre menite să garanteze aplicarea în mod uniform a dispozițiilor legislației comunitare. Respectivele reguli și proceduri ar trebui să se aplice, de asemenea, inspecțiilor efectuate în conformitate cu prezenta decizie.
(13)
Directiva 90/425/CEE prevede introducerea unui sistem informatizat care să facă legătura între autoritățile sanitar-veterinare, în vederea, mai ales, a facilitării schimbului de informații între autoritățile competente din regiunile în care a fost eliberat un certificat de sănătate sau un document care însoțește animalele și produsele de origine animală și autoritățile competente din statul membru de destinație.
(14)
Decizia 91/398/CEE a Comisiei din 19 iulie 1991 privind rețeaua informatizată de legătură între autoritățile veterinare (ANIMO) (9) a introdus un sistem informatizat care leagă autoritățile veterinare („rețeaua ANIMO”). Decizia în cauză definește tipurile de unități veterinare care fac parte din rețeaua ANIMO și stabilește cerințele care trebuie îndeplinite de respectivele unități.
(15)
Decizia 2002/459/CE a Comisiei din 4 iunie 2002 de stabilire a listei unităților din rețeaua informatizată ANIMO (10) fixează lista unităților veterinare din rețeaua ANIMO.
(16)
Decizia 92/438/CEE a Consiliului din 13 iulie 1992 privind informatizarea procedurilor veterinare de import (proiect Shift) (11) stabilește elementele care trebuie să fie incluse în informatizarea procedurilor de control veterinar la import („sistemul Shift”).
(17)
Decizia 2003/24/CE a Comisiei din 30 decembrie 2002 privind dezvoltarea unui sistem informatic veterinar integrat (12) prevede instaurarea unui sistem informatic care să integreze funcțiile rețelei ANIMO și cele ale sistemului Shift într-o structură unică („sistemul TRACES”).
(18)
Decizia 2004/292/CE a Comisiei din 30 martie 2004 privind punerea în aplicare a sistemului TRACES (13) (Trade Control and Expert System) impune statelor membre punerea în aplicare și demararea utilizării sistemului TRACES cu începere de la datele stabilite în dispozițiile acesteia și încetarea utilizării rețelei ANIMO din momentul inițierii utilizării sistemului TRACES.
(19)
Unitățile veterinare utilizate în cadrul rețelei ANIMO au continuat să fie utilizate în cadrul sistemului TRACES. Aceste unități cuprind autoritățile centrale competente din statele membre, orice autoritate locală din statele membre desemnată ca atare în scopul funcționării rețelei informatizate și ansamblul punctelor de control la frontieră.
(20)
Anumite state membre au cerut ca în concepția sistemului TRACES să fie luată în considerare cu mai mare atenție organizarea lor administrativă. Prin urmare, se cuvine ca în cadrul respectivului sistem să se prevadă unități regionale printre tipurile de unități existente în sistem.
(21)
Pentru a permite identificarea fără ambiguitate a statului membru în care se situează diferitele unități locale, regionale și centrale, unitățile TRACES trebuie să fie identificate prin codul ISO 3166-1-alpha-2 al statului lor membru, astfel cum este definit de către Organizația internațională pentru standardizare. Respectivul cod trebuie să fie ales deoarece unitățile în cauză nu prezintă interes decât în interiorul Comunității și nu participă la nici un schimb de date cu țări terțe.
(22)
Prin urmare, este necesar să se modifice în consecință lista unităților veterinare din sistemul TRACES.
(23)
În scopul simplificării, clarității și coerenței legislației comunitare, prezenta decizie ar trebui să abroge și să înlocuiască Deciziile 91/398/CEE, 2001/881/CE și 2002/459/CE.
(24)
În urma inspecțiilor satisfăcătoare efectuate de serviciile de inspecție ale Comisiei, un punct suplimentar de control la frontieră în portul Riga (Letonia), precum și două altele, pe aeroporturile de la Ciudad Real și de la Gerona (Spania) ar trebui să fie adăugate listei punctelor de control la frontieră respective din aceste două țări, deja prevăzute în Decizia 2001/881/CE. De asemenea, ca urmare a informațiilor furnizate de Belgia, Spania, Franța, Italia, Țările de Jos și Regatul Unit, ar trebui să se modifice rubricile corespunzătoare acestor state membre din lista punctelor de control la frontieră.
(25)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiect și domeniu de aplicare
(1) Prezenta decizie stabilește:
(a)
lista punctelor de control la frontieră autorizate în conformitate cu Directivele 91/496/CEE și 97/78/CE;
(b)
reguli detaliate pentru inspecțiile efectuate de către experții veterinari ai Comisiei în cadrul punctelor de control la frontieră și la anumite alte puncte de intrare în Comunitate;
(c)
lista unităților veterinare din sistemul TRACES.
(2) Prezenta decizie nu aduce atingere Deciziei 98/139/CE.
Articolul 2
Definiții
În sensul prezentei decizii, se aplică următoarele definiții:
(a)
„sistemul TRACES” înseamnă sistemul informatic veterinar integrat instaurat conform dispozițiilor Deciziei 2003/24/CE;
(b)
„unitate veterinară” înseamnă:
(i)
„unitate centrală”: autoritatea centrală competentă a unui stat membru, desemnată ca atare pentru necesitățile sistemului TRACES;
(ii)
„unitate regională”: orice autoritate regională a unui stat membru, desemnată ca atare pentru necesitățile sistemului TRACES;
(iii)
„unitate locală”: orice autoritate locală a unui stat membru, desemnată ca atare pentru necesitățile sistemului TRACES;
(iv)
punctele de control la frontieră menționate în anexa I.
Articolul 3
Lista punctelor de control la frontieră
Controalele veterinare pe loturile de animale și de produse originare din țări terțe introduse în Comunitate se efectuează în punctele de control la frontieră menționate în anexa I.
Articolul 4
Controale la punctele de control la frontieră
(1) Comisia efectuează controale regulate la punctele de control la frontieră menționate în anexa I.
Aceste controale sunt efectuate de către experți veterinari ai Comisiei însoțiți de experți ai statului membru în cauză.
(2) Experții care efectuează controalele prevăzute la alineatul (1):
(a)
evaluează riscurile eventuale pentru sănătatea animală și pentru sănătatea publică potențial existente la punctele de control la frontieră în cauză;
(b)
controlează conformitatea punctelor de control la frontieră și îndeosebi cea a infrastructurilor, a echipamentelor și a procedurilor în vigoare cu regulamentele comunitare privind controalele veterinare.
Articolul 5
Controale la alte puncte de intrare în Comunitate
După consultarea statului membru în cauză, Comisia poate efectua, de asemenea, controale la punctele de intrare în Comunitate, altele decât punctele de control la frontieră, asupra:
(a)
animalelor de companie, în sensul definiției de la articolul 3 litera (a) din Regulamentul (CE) nr. 998/2003;
(b)
transporturilor personale cu caracter necomercial de produse de origine animală, în sensul definiției de la articolul 1 alineatul (1) din Regulamentul (CE) nr. 206/2009;
(c)
altor tipuri de transporturi de animale vii sau de produse de origine animală decât cele menționate la literele (a) și (b), cu scopul de a verifica eventualitatea introducerii unor astfel de loturi pe teritoriul UE fără a fi fost supuse controalelor veterinare prevăzute la articolul 3 din Directiva 91/496/CEE și articolul 3 din Directiva 97/78/CE.
Articolul 6
Elemente constitutive ale sistemului TRACES
(1) Sistemul TRACES cuprinde toate unitățile veterinare.
(2) Statele membre desemnează o unitate veterinară numai dacă respectiva unitate deține echipamentul adecvat compatibil cu funcționarea sistemului TRACES.
(3) Statele membre se asigură că toate zonele de pe teritoriul lor se află sub responsabilitatea unei unități locale și, după caz, a unei unități regionale.
Articolul 7
Lista unităților centrale, regionale și locale din sistemul TRACES
Lista unităților centrale, regionale și locale, însoțite de codurile lor de identificare corespunzătoare TRACES, figurează în anexa II.
Articolul 8
Abrogări
Deciziile 91/398/CEE, 2001/881/CE și 2002/459/CE se abrogă.
Trimiterile la deciziile abrogate se interpretează ca trimiteri la prezenta decizie.
Articolul 9
Destinatari
Prezenta decizie se adresează statelor membre.
Adoptată la Bruxelles, 28 septembrie 2009.